Csökmői Falunap

Beszámoló

Falunappal próbálták a szervezők pótolni a járványhelyzet miatt immár második évben elmaradt augusztusi Sárkány-napot. A piactér adott helyet a rendezvénynek, a Tájházban pedig főzőverseny zajlott. A pandémia óta először lépett közönség elé a Csökmői Ifjúsági Fúvószenekar, akinek új karnagya, Macskin Dávid így nyilatkozott:

-          A vezetésemmel ez volt az első fellépése a zenekarnak, és úgy érzem, a csökmői gyerekek kitettek magukért. Örülök, hogy repertoárunkban klasszikus és könnyűzenei darabokat egyaránt szerepelnek, a reneszánsztól a huszadik századik minden műfajban, így minden igényt kiszolgálhatunk. A gyerekek sokat készültek erre a fellépésre, és úgy gondolom, a falu büszke lehet rájuk.

Hosszú kényszerű hallgatás után a Csökmői Népdalkört is újra hallhatták a résztvevők. Volt olyan idős nő, aki azt mondta, hogy csak az Operett-Musical Voices Társulat Jó ebédhez szól a nóta műsora miatt sétált fel a piactérre. A gyerekeket Hevesi Imre zenész szórakoztatta, a mulatós rajongói Dankó Szilvinek tapsoltak lelkesen. Nagy sikert aratott a Barátok közt Lacija, Tihanyi Tóth Csaba és Bognár Rita, akik Szenes Iván közismert slágereit énekelték. A fiatalokat az USNK vonzotta a színpad elé, akiket az X-faktorból ismerhetnek. Kozma Orsi remek hangja, a Bonanza Banzai Tribute, Dj. Ky és a Happy Gang-Cory estére igazi buli hangulatot varázsolt, amit még a hűvös idő sem tudott megrontani. Nem maradhatott el a rendezvényt kísérő ugrálóvár, céllövölde, falunéző kisvonat, a dodzsem és a büfé. A rendezvényt kilencszáz tizenegy látogatta meg. A falunapot az EFOP-1.5.3-16-2017-00023 kódszámú pályázati támogatással rendezte meg Csökmő Nagyközség Önkormányzata.